Folketing
2002-01-24

Det var den tidligere statsminister, hr. Poul Nyrup Rasmussen, der i forbindelse med sin deltagelse i FN's millenniumtopmøde i New York undertegnede to tillægsprotokoller til FN's børnekonvention. Der var henholdsvis tale om en protokol, der forbyder handel med børn, og den, vi skal drøfte i dag, vedrørende inddragelse af børn i væbnede konflikter. Selv om den socialdemokratisk-radikale regering dengang arbejdede hårdt for et mere vidtgående forbud mod at inddrage børn og unge under 18 år i de væbnede styrker, udgør begge tillægsprotokoller betydelige fremskridt i beskyttelsen af børns rettigheder. 80 lande undertegnede ved millenniumtopmødet protokollen om inddragelse af børn i væbnede konflikter. 11 har indtil videre ratificeret protokollen, som dermed kan træde i kraft til februar i år. Det ligger Socialdemokratiet meget på hjerte, at Danmark hurtigst muligt følger trop og dermed også sender et signal til de lande, der mangler at ratificere protokollen, om, at vi tillægger den stor betydning. Protokollen sigter mod at begrænse direkte anvendelse af børn og unge under 18 år i fjendtligheder.